ΨΗΦΙΣΜΑ(1)

για το ρόλο των τεχνολογιών της πληροφόρησης και της ενίσχυσης των δυνατοτήτων των αναπτυσσόμενων χωρών

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

- έχοντας υπόψη τα ήδη εγκριθέντα ψηφίσματα σχετικά με το θέμα της κοινωνίας των πληροφοριών και της εκπαίδευσης,

- έχοντας υπόψη τη Σύμβαση της Λομέ IV και κυρίως τα άρθρα της 132 και 133, δεύτερο μέρος, τίτλος IX, κεφάλαιο 4, για τη συνεργασία στον τομέα των επικοινωνιών και της πληροφορικής,

- έχοντας υπόψη την ανακοίνωση της Επιτροπής με τίτλο "Για μια κοινωνία της πληροφόρησης στην Ευρώπη:σχέδιο δράσης (COM(94)0347)" και το ψήφισμα του Ευρωπαϊκού Κοινοβουλίου για το ίδιο θέμα (ΕΕ C 363 της 19ης Δεκεμβρίου 1994),

- έχοντας υπόψη την ανακοίνωση της Επιτροπής με τίτλο "Η κοινωνία της πληροφόρησης και η ανάπτυξη: ο ρόλος της Ευρωπαϊκής Ένωσης"(COM(97)0351), της 15ης Ιουλίου 1997,

Α. υπενθυμίζοντας ότι υπάρχει μία σημαντική απόκλιση μεταξύ των αναπτυσσόμενων χωρών, εκ των οποίων πολλές χώρες ΑΚΕ, και των βιομηχανικών χωρών όσον αφορά τα πλεονεκτήματα που απορρέουν από την πληροφόρηση και ότι, στις χώρες ΑΚΕ, το χάσμα δημιουργείται κυρίως μεταξύ πόλης και αγροτικών ζωνών,

Β. έχοντας υπόψη ότι η ταχεία ανάπτυξη της τεχνολογίας των πληροφοριών και της επικοινωνίας οδηγεί σε σημαντικές οικονομικές και κοινωνικές αλλαγές σε παγκόσμια κλίμακα και ανοίγει τεράστιες προοπτικές παρουσιάζοντας ταυτόχρονα προκλήσεις σε όλες τις χώρες,

Γ. έχοντας υπόψη ότι η χρήση νέων τεχνολογιών ανοίγει νέες προοπτικές ανάπτυξης όσον αφορά το εμπόριο, τις μεταφορές, την ανταγωνιστικότητα και την πληροφόρηση των μικρομεσαίων επιχειρήσεων καθώς επίσης και στους τομείς έρευνας, επιστημών, ιατρικής, κατάρτισης και τελειοποίησης,

Δ. έχοντας υπόψη ότι η τεχνολογία των πληροφοριών και της επικοινωνίας προσφέρουν ένα δυναμικό το οποίο δεν έχει ακόμη χρησιμοποιηθεί στην υπηρεσία της ανθρώπινης ανάπτυξης και της κοινωνικής εξέλιξης,

Ε. λαμβάνοντας υπόψη ότι, όσον αφορά σημαντικές δραστηριότητες που συνδέονται με τη φτώχεια (εκπαίδευση και υγεία), η τεχνολογία των πληροφοριών και της επικοινωνίας διευκολύνουν τη διείσδυση τους σε ζώνες και κοινωνικά στρώματα που στερούνταν μέχρι σήμερα υπηρεσιών ή που διέθεταν υποβαθμισμένες υπηρεσίες,

ΣΤ. τονίζοντας ότι οι οργανισμοί συνεργασίας για την ανάπτυξη παρουσίασαν μία σχετική αργοπορία προκειμένου να ανταποκριθούν στις προκλήσεις που δημιούργησε η επανάσταση των τεχνολογιών των πληροφοριών και της επικοινωνίας,

Ζ. εκτιμώντας επίσης ότι δεν πρέπει να παραμελείται η διάδοση των παραδοσιακών μέσων και ότι, μακροπρόθεσμα αποδίδεται ένας σημαντικός ρόλος, ιδίως στο ραδιόφωνο, ως βασικό μέσο για τη διάδοση πληροφοριών, αλλά επίσης και στον τύπο και τα προγράμματα των ανεξάρτητων εθνικών και περιφερειακών τηλεοπτικών καναλιών,

Η. λαμβάνοντας υπόψη ότι οι προμηθευτές κινητών τηλεφώνων παγκόσμιας εμβέλειας (όπως η Iridium, Globalstar και ICO-Global Communications) επιθυμούν να δημιουργήσουν μέχρι το 2000, με βάση εκατό περίπου δορυφόρους τοποθετημένους σε χαμηλή τροχιά, μία κινητή υποδομή που θα εξασφαλίσει παγκόσμια κάλυψη η οποία θα συμπληρώσει με ιδανικό τρόπο τα παραδοσιακά δίκτυα κινητής τηλεφωνίας που περιορίζονται στις κατοικημένες περιοχές αλλά το κόστος τους είναι πολύ υψηλό,

Θ. λαμβάνοντας υπόψη ότι επί του παρόντος μελετούνται δίκτυα πλανητικών συστημάτων μετάδοσης δεδομένων ευρέως φάσματος τα οποία θα προσφέρουν μεγάλες δυνατότητες για τη ψηφιακή μετάδοση δεδομένων και επομένως θα μπορούσαν να προσφέρουν τεράστιες δυνατότητες μετάδοσης,

Ι. έχοντας υπόψη ότι η ολοένα αυξανόμενη ανάγκη επενδύσεων για τη δημιουργία υποδομής τηλεπικοινωνιών υπερβαίνει τις δυνατότητες των δημόσιων προϋπολογισμών και επομένως επιβάλλεται η προώθηση των ιδιωτικών επενδύσεων,

1. καλεί την Ευρωπαϊκή Ένωση και τις χώρες ΑΚΕ να εντάξουν τις πτυχές και τα συστατικά στοιχεία τεχνολογιών των πληροφοριών και της επικοινωνίας σε όλα τα βασικά προγράμματα συνεργασίας καθώς επίσης και να καθορίσουν τους τομείς όπου οι τεχνολογίες αυτές θα μπορούσαν να κινητοποιηθούν συγκεκριμένα στην υπηρεσία της ανθρώπινης ανάπτυξης και της καταπολέμησης της φτώχειας·

2. επιβεβαιώνει ότι η διάθεση εργατικού δυναμικού με υψηλή κατάρτιση αποτελεί ένα βασικό στοιχείο για την προώθηση μίας πιο αποτελεσματικής χρήσης των νέων τεχνολογιών της πληροφόρησης, ούτως ώστε να έχουν τη δυνατότητα για παράδειγμα να εφαρμόζονται αποτελεσματικά στους τομείς της παιδείας και της υγείας καθώς επίσης και στις μεταφορές και στον τομέα των υπηρεσιών όπως επίσης και για σκοπούς προγραμματισμού και ελέγχου·

3. υπογραμμίζει τη δικτύωση έγκυρων πανεπιστημίων τα οποία θα βοηθήσουν να καταπολεμηθεί η έξοδος διανοιών προσφέροντας στην πνευματική ελίτ των αναπτυσσόμενων χωρών επαρκείς δυνατότητες επικοινωνίας και διεθνών ανταλλαγών·

4. υπογραμμίζει τη σημασία εξασφάλισης γενικευμένης δυνατότητας πρόσβασης των πληθυσμών των αναπτυσσόμενων χωρών στις τηλεπικοινωνίες καθώς επίσης και στον ηλεκτρισμό, ως προϋπόθεση για τη δημιουργία τεχνολογιών πληροφόρησης και επικοινωνίας·

5. ζητεί να προωθηθεί η ενίσχυση του περιεχομένου (ανάπτυξη λογισμικού) σε τομείς ιδιαίτερης σημασίας για τις αναπτυσσόμενες χώρες (ιατρική εξ αποστάσεως, τηλεδιδασκαλία, δημοκρατία και συμμετοχή)·

6. καλεί τα κράτη ΑΚΕ να δημιουργήσουν ένα νομοθετικό και ρυθμιστικό πλαίσιο στον τομέα της πρόσβασης στην αγορά, όσον αφορά τους κανονισμούς, τον ανταγωνισμό και την ελευθερία εγκατάστασης, που θα επιτρέψει στις επιχειρήσεις τόσο στις εθνικές όσο και στις διεθνείς να υλοποιήσουν τις απαραίτητες επενδύσεις και να ευθυγραμμίσουν τις τιμές απόκτησης των τεχνολογιών της πληροφόρησης με τα συγκρίσιμα επίπεδα που παρατηρούνται σε διεθνή κλίμακα·

7. υπογραμμίζει ότι η καθολικότητα των υπηρεσιών προϋποθέτει επίσης το δικαίωμα πρόσβασης σε προσιτή τιμή για όλους τους (ενδεχόμενους) χρήστες και εκτιμά επομένως ότι όλες οι στρατηγικές ανάπτυξης πρέπει να παραχωρήσουν την προτεραιότητα στην παροχή υποδομών για τους αγροτικούς πληθυσμούς·

8. υπογραμμίζει ότι η στοχοθετημένη χρησιμοποίηση υπηρεσιών πολυμέσων μπορεί να ανοίξει πολυάριθμες προοπτικές για την τηλεδιδασκαλία, και ότι οι δυνατότητες που προσφέρονται από την ιατρική εξ αποστάσεως και άλλες υπηρεσίες κοινωνικού χαρακτήρα μπορούν να αντισταθμίσουν τα κενά της κοινωνικής προστασίας και να προσφέρουν ένα όχι ευκαταφρόνητο συμπλήρωμα στις κινητές υπηρεσίες·

9. καλεί την Ευρωπαϊκή Επιτροπή και τα κράτη μέλη να προωθήσουν προγράμματα πιλότους στους τομείς που συνδέονται με την ανθρώπινη ανάπτυξη και την εξάλειψη της φτώχειας προκειμένου να αποδειχθεί η καταλληλότητα των νέων τεχνολογιών στην υπηρεσία του τομέα ανάπτυξης·

10. ζητεί να αναπτυχθούν ιδιαίτερες προσπάθειες για τη δημιουργία εφαρμογών προσαρμοσμένων στις τοπικές γλώσσες καθώς επίσης και στους αναλφάβητους·

11. ελπίζει ότι ο άτυπος τομέας θα μπορέσει επίσης να χρησιμοποιήσει νέες δυνατότητες όσον αφορά την επιμόρφωση και απασχόληση των ατόμων τα οποία δεν έχουν μέχρι σήμερα πρόσβαση στα μέσα και τις πληροφορίες γεγονός το οποίο ισχύει κυρίως για τις γυναίκες·

12. καλεί επομένως τα κράτη ΑΚΕ να προωθήσουν κυρίως, στο σύνολο της επικράτειας τους, τον εξοπλισμό όλων των νοικοκυριών σε ραδιοφωνικές συσκευές - εξοπλισμένες ενδεχομένως με χειροκίνητο σύστημα φόρτισης - και να επιταχύνουν και να επεκτείνουν τη χρήση του ραδιοφώνου για τη μετάδοση πληροφοριών σε ζητήματα που αφορούν την εκπαίδευση και την υγεία, την πρόληψη και τη θεραπεία και κυρίως για τη διεξαγωγή εκστρατειών ενημέρωσης σχετικά με την καταπολέμηση του Aids·

13. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).